Maimane spoel sy mond uit oor ANC | Maroela Media
Maimane spoel sy mond uit oor ANC
Mmusi Maimane aan die woord tydens Vryheidsdag. (Foto: ANA)
Dit is nie in Suid-Afrika se belang om die ANC 'n sterker mandaat te gee nie, ongeag wat sommige kommentators mag skryf, het Mmusi Maimane, leier van die DA, Saterdag gesê.
"As ons werklik ons ​​politiek wil hervorm, en sodoende ons land wil hervorm, is die beste ding wat ons kán doen om die ANC onder die 50%-kerf te bring," het die partyleier by die DA se Vryheidsdagviering in Johannesburg gesê.
Maimane het in sy toespraak gesê arm Suid-Afrikaners se lewe het die afgelope 25 jaar al moeiliker geword onder die ANC-regering. Al meer mense het hulle by die geledere van die werkloses aangesluit, al meer leef nou onder die broodlyn en al meer Suid-Afrikaners leef sonder 'n inkomste en oorleef deur skrapse toelaes, het hy gesê.
Volgens Maimane het al minder jong mense ook in die afgelope jare matriek behaal en meer Suid-Afrikaners het slagoffers van misdaad, veral geweldsmisdaad, geword.
"Alles van vervoer en kos tot elektrisiteit en brandstof kos veel, veel meer, selfs al neem 'n mens inflasie in ag.
"Die 25 jaar onder die regering van die ANC was verwoestend vir ons land en sy mense. Dit was ook rampspoedig vir die ANC self."
Die leier het gesê die voormalige bevrydingsbeweging wat Suid-Afrikaners 'n beter lewe beloof het, toon vandag geen ooreenstemming met wat eens onder leiding van Oliver Tambo en Nelson Mandela belowe is nie.
"Oor Afrika heen het ons dit ontelbare kere gesien – bevrydingsbewegings wat onder die gewig van hul eie korrupsie en gierigheid sink, wat uiteindelik plek maak vir die volgende fase van 'n nasie se demokrasie," het Maimane gesê.
"Soos ander bevrydingsbewegings op die vasteland gaan hulle saam met die konvensies van demokrasie, maar raak nooit regtig deel daarvan nie. Hulle gee voor dat hulle die Grondwet nakom, want dit is wat jy moet doen, maar hulle is nie daartoe verbind nie. Hulle gee voor dat hulle ten gunste van 'n vrye en onafhanklike media is, maar hulle beskou die openbare uitsaaier as 'n party se spreekbuis en verwag dat hulle vleiende mediadekking in die media sal hê," het Maimane in sy toespraak gesê.
Volgens Maimane sou die leiers van destyds ontsteld gewees het oor hoe die party vandag lyk.
"Dit is waar ons tans in ons land staan. Ons het 'n nuwe begin nodig en dit kan onmoontlik binne die ANC ontstaan. Dit moet van buite af kom," het Maimane volgehou.
ANC DA Mmusi Maimane Vryheidsdag
Gesin op gasteplaas aangeval
Ook maar net politieke retoriek.
Sal miskien vir 'n jaar of vyf lyk of dit beter gaan maar sodra hulle hul hande op die land se bates kan lê, vergeet hy van alles. So gaan dit oral in Afrika.
Moesie het nou eers agtergekom wat regtig in die land aangaan. Ons kon hom al lankal touwys gemaak het maar tot nou toe het hy bitter hard gewerk om die witman ooral uit te werk. Stadig maar seker gaan hierdie "rammetjie uitnek" 'n harde les leer wat hy NOOIT sal vergeet nie. Gaan aan moesie … gaan aan.